Josep Torrents i Garcia [també Pep] - (:unkn) unknown (My University, 2018)
Actor de llarga trajectòria en teatre i televisió i doblador habitual d’algunes de les cares més conegudes del cinema.
Nascut a Sabadell, Josep Torrents es va implicar en el món teatral des dels divuit anys. Els primers passos els va fer en una companyia de teatre infantil i juvenil juntament amb Mercè Sampietro i Carme Conesa. Posteriorment, amb el grup Ca-Barret, va actuar en els espectacles de varietats que Josep Anton Codina dirigia a La Cova del Drac, espai barceloní de referència durant el tardofranquisme. Torrents va formar part de l’Assemblea d’Actors i Directors i de la comissió gestora que va posar en marxa el festival al teatre Grec l’any 1976, abans que passés a mans de les institucions públiques amb el restabliment de la democràcia i es consolidés com l’actual festival Grec. Els espectacles a La Cova del Drac van suposar el tret de sortida d’una trajectòria teatral que només es veuria estroncada per la malaltia al cap de quaranta anys.
Com a actor televisiu, va protagonitzar alguns dels serials televisius més populars de Televisió de Catalunya com Poble Nou o El cor de la ciutat. Va actuar en les adaptacions teatrals per a la televisió de programes com Estudio 1 o Teatre i també en cinema.
En la dilatadíssima carrera com a doblador, Josep Torrents va participar en més de cinc mil produccions, doblant tant en castellà com en català. També va dirigir diversos espectacles com Mecano-xou de Jordi Teixidor, La cantant calba d’Eugène Ionescu, Qui vol l’olla de Plaute, o Emigrats de Slawomir Mrozek, aquesta última estrenada l’any 1988 amb Carles Canut i Toni Sevilla a la sala Villarroel, d’un èxit notable.
Va morir amb seixanta-vuit anys víctima d’un càncer de pulmó.
Josep Torrents, al llarg de quaranta anys, va protagonitzar i participar en muntatges de gran i petit format, en peces d’autoria contemporània i clàssica tant d’autors catalans (Espriu, Villalonga, Benet i Jornet) com d’estrangers (Dürrenmatt, Maeterlink, Stoppard) i al servei de primeres espases com Salvat, Flotats, Townsend o Bieito. Era reconegut per la seva solidesa i serenitat.
Com a doblador, la seva veu va fer sonar en català els personatges que interpretaven Michael Caine, Al Pacino, Clint Eastwood, Alan Alda, Kirk Douglas, Anthony Hopkins i Paul Newman, entre d’altres.
Keywords: Actor i doblador